## Barrachina afirma que la inversió de 22,2 milions d’euros a través dels fons LEADER augmentarà la competitivitat del món rural

*** En la convocatòria d’enguany s’han beneficiat 246 projectes
* En la Comunitat Valenciana operen onze grups d’acció local**

La Conselleria d’Agricultura, Aigua, Ramaderia i Pesca ha destinat un total de 22,2 milions d’euros a través dels fons LEADER per a impulsar iniciatives orientades a reforçar la competitivitat en el medi rural. En la convocatòria d’enguany ja s’han beneficiat 246 projectes.

Estes subvencions, de caràcter plurianual, s’emmarquen en el Programa de desenrotllament rural 2023-2027, en la intervenció de suport al desenrotllament local LEADER.

El conseller d’Agricultura, Aigua, Ramaderia i Pesca, Miguel Barrachina, ha destacat que estes ajudes “són fonamentals per a reforçar el desenrotllament econòmic i social del medi rural. Volem que els nostres municipis compten amb projectes que fomenten l’ocupació, la innovació, la sostenibilitat i la cohesió social”.

A més, Barrachina ha explicat que l’objectiu és que estes subvencions “arriben ràpidament als projectes més prometedors, per a evitar així retards innecessaris i assegurar que les nostres zones rurals es modernitzen i es diversifiquen econòmicament, respectant sempre el medi ambient i promovent la igualtat d’oportunitats”.

El conseller ha fet estes declaracions durant la Jornada d’Innovació en el Món Rural, RuralTech, organitzada per la Federació per al Desenrotllament Territorial de la província de Castelló, en la qual també ha participat la vicepresidenta de la Diputació Provincial de Castelló, M. Ángeles Pallarés, i el president de REVADER, Xarxa Valenciana de Desenrotllament Rural.

Durant la seua intervenció, Barrachina ha subratllat que, gràcies als grups d’acció local, “hem sigut testimonis del naixement de projectes que creen ocupació, diversifiquen l’economia rural, revaloritzen els productes locals, impulsen el turisme sostenible, fomenten la innovació en xicotetes explotacions i milloren els servicis en els nostres municipis”.

Els beneficiaris inclouen persones físiques, entitats públiques i privades, microempreses, cooperatives, associacions, fundacions i agrupacions, a més dels onze grups d’acció local (GAL), que exercixen un paper clau en la difusió, selecció i control administratiu dels projectes.

En la primera concessió, la Conselleria va adjudicar 6,3 milions d’euros a set GAL, i els va permetre iniciar els seus projectes de manera immediata. En esta segona concessió, les ajudes es destinen a dos GAL: Maestrat-Plana Alta, amb 1.050.000 euros, i Associació per a la Sostenibilitat i Innovació Rural, amb 1.107.000 euros. Està pendent una tercera resolució de concessió per als dos grups restants, que es publicarà en els pròxims dies.

**Tiquet Rural**

Entre les principals novetats destaca la posada en marxa del Tiquet Rural, una línia d’ajudes que pot arribar als 19.000 euros i que està dirigida a particulars interessats a crear microempreses empreses fora de l’àmbit agrari.

El conseller ha assenyalat que esta iniciativa pretén “dinamitzar l’economia local i atraure nous projectes a les zones d’interior, oferint un suport econòmic inicial que permeta convertir idees en negocis reals i viables”.

“Esta ajuda és un pas més per a atraure talent i fixar població en el món rural”, ha conclòs Barrachina.

Fecha: 28/11/2025